CELEX: 32017R1203
Language: bg
Date: 2017-07-05 00:00:00
Title: Регламент (ЕС) 2017/1203 на Комисията от 5 юли 2017 година за изменение на Директива 2002/46/ЕО на Европейския парламент и на Съвета и на Регламент (ЕО) № 1925/2006 на Европейския парламент и на Съвета по отношение на веществата органичен силиций (монометилсилантриол) и калциева сол на фосфорилирани олигозахариди (POs-Ca®), влагани в храните и използвани при производството на хранителни добавки (Текст от значение за ЕИП. )

6.7.2017   
            
            
               BG
            
            
               Официален вестник на Европейския съюз
            
            
               L 173/9
            
         РЕГЛАМЕНТ (ЕС) 2017/1203 НА КОМИСИЯТА
   от 5 юли 2017 година
   за изменение на Директива 2002/46/ЕО на Европейския парламент и на Съвета и на Регламент (ЕО) № 1925/2006 на Европейския парламент и на Съвета по отношение на веществата органичен силиций (монометилсилантриол) и калциева сол на фосфорилирани олигозахариди (POs-Ca®), влагани в храните и използвани при производството на хранителни добавки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите-членки по отношение на добавките към храни (1), и по-специално член 4, параграф 5 от нея,
   като взе предвид Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (2), и по-специално член 3, параграф 3 от него,
   като има предвид, че:
   
               (1)
            
            
               В приложение II към Директива 2002/46/ЕО е установен списъкът на витамини и минерални вещества, които могат да се използват при производството на добавки към храните.
            
         
               (2)
            
            
               Съгласно член 14 от Директива 2002/46/ЕО разпоредби относно витамини и минерални вещества в добавки към храните, които могат да имат отражение върху общественото здраве, се приемат след консултация с Европейския орган за безопасност на храните („Органа“).
            
         
               (3)
            
            
               В приложение II към Регламент (ЕО) № 1925/2006 е установен списъкът с витамини и минерални вещества, както и съответните им форми, които могат да бъдат влагани в храни.
            
         
               (4)
            
            
               Съгласно член 3, параграф 3 от Регламент (ЕО) № 1925/2006 промените в списъка в приложение II към същия регламент се приемат, като се вземе под внимание становището на Органа.
            
         
               (5)
            
            
               След подадено искане за добавяне на органичен силиций като източник на силиций в списъка в приложение II към Директива 2002/46/ЕО, на 9 март 2016 г. Органът прие научно становище относно безопасността на органичен силиций (монометилсилантриол; MMST) като нова хранителна съставка за използване като източник на силиций в хранителни добавки и относно бионаличността на ортосилициева киселина от източника (3).
            
         
               (6)
            
            
               Съгласно посоченото становище използването на органичен силиций (монометилсилантриол) в хранителни добавки като източник на силиций не поражда опасения във връзка с безопасността, ако са спазени определени условия.
            
         
               (7)
            
            
               С оглед на положителното становище на Органа веществото органичен силиций (монометилсилантриол) следва да бъде включено в списъка в приложение II към Директива 2002/46/ЕО.
            
         
               (8)
            
            
               След подадено искане за добавяне на веществото калциева сол на фосфорилирани олигозахариди (POs-Ca®) като източник на калций в списъка в приложение II към Директива 2002/46/ЕО и в списъка в приложение II към Регламент (ЕО) № 1925/2006, на 26 април 2016 г. Органът прие научно становище относно безопасността на калциева сол на фосфорилирани олигозахариди (POs-Ca®) като източник на калций, добавена за хранителни цели към храни, хранителни добавки и храни за специални медицински цели (4).
            
         
               (9)
            
            
               Съгласно посоченото становище влагането на калциева сол на фосфорилирани олигозахариди (POs-Ca®) в храни и нейното използване в хранителни добавки като източник на калций не поражда опасения във връзка с безопасността, ако са спазени определени условия.
            
         
               (10)
            
            
               С оглед на положителното становище на Органа веществото калциева сол на фосфорилирани олигозахариди (POs-Ca®) следва да бъде включено в списъка в приложение II към Директива 2002/46/ЕО и в списъка в приложение II към Регламент (ЕО) № 1925/2006.
            
         
               (11)
            
            
               Бяха проведени консултации със заинтересованите страни посредством Консултативната група по хранителната верига и здравето на животните и растенията и предоставените становища бяха взети предвид.
            
         
               (12)
            
            
               Директива 2002/46/ЕО и Регламент (ЕО) № 1925/2006 следва да бъдат съответно изменени.
            
         
               (13)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Директива 2002/46/ЕО се изменя в съответствие с приложението към настоящия регламент.
   Член 2
   Приложение II към Регламент (ЕО) № 1925/2006 се изменя в съответствие с приложението към настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 183, 12.7.2002 г., стр. 51.
   
      (2)  ОВ L 404, 30.12.2006 г., стр. 26.
   
      (3)  EFSA Journal (Бюлетин на ЕОБХ), 2016; 14(4):4436.
   
      (4)  EFSA Journal (Бюлетин на ЕОБХ), 2016; 14(6):4488.
   
      ПРИЛОЖЕНИЕ
      
                  1.
               
               
                  Буква Б от приложение II към Директива 2002/46/ЕО се изменя, както следва:
               
            
                  а)
               
               
                  след вписването за силициева киселина се вмъква следното вписване:
                  „органичен силиций (монометилсилантриол)“;
               
            
                  б)
               
               
                  след вписването за калциев сулфат се вмъква следното вписване:
                  „калциева сол на фосфорилирани олигозахариди“.
               
            
                  2.
               
               
                  В точка 2 от приложение II към Регламент (ЕО) № 1925/2006 след вписването за калциев сулфат се вмъква следното вписване:
                  „калциева сол на фосфорилирани олигозахариди“.